**Επίσκεψη Εκτελεστικής Διευθύντριας Europol**

**κας Catherine De Bolle**

**Δήλωση Αρχηγού Αστυνομίας κ. Ζαχαρία Χρυσοστόμου**

Με ιδιαίτερη ικανοποίηση καλωσορίζω στην Κύπρο τη νέα Εκτελεστική Διευθύντρια της Europol κυρία Catherine De Bolle.

Μόλις έχουμε ολοκληρώσει την συνάντηση μας καλύπτοντας όλο το φάσμα της συνεργασίας ανάμεσα στις αρχές επιβολής του νόμου της χώρας, δηλαδή την Αστυνομία Κύπρου, την ΜΟΚΑΣ και το Τμήμα Τελωνείων, με την EUROPOL.

Η Κύπρος όπως όλα τα κράτη μέλη της Ευρωπαϊκής Ένωσης έχει ένα εξαιρετικά σημαντικό και πολύτιμο εταίρο στον αγώνα για την καταπολέμηση του διεθνικού οργανωμένου εγκλήματος, της τρομοκρατίας, της εμπορίας ναρκωτικών, της παράνομης διακίνησης ανθρώπων, του εγκλήματος στον κυβερνοχώρο.

Η πολύ καλή συνεργασία που έχει αναπτυχθεί στο πλαίσιο λειτουργίας της Europol είναι ζωτικής σημασίας γιατί αφορά την εσωτερική ασφάλεια της Ευρωπαϊκής Ένωσης και την προστασία των πολιτών της.

Η Ευρωπαϊκή Ένωση, με αποφάσεις του Συμβουλίου ιδιαίτερα από το 2010 και μετά, καθόρισε ως στρατηγική της προτεραιότητα την ασφάλεια των πολιτών της, έχοντας επίγνωση του μεγέθους των σύγχρονων απειλών, συμβατικών, ασύμμετρων και αναδυόμενων.

Με βάση αυτή τη στρατηγική προτεραιότητα της ΕΕ, η EUROPOL και οι Εθνικοί Οργανισμοί Επιβολής του Νόμου αναβαθμίζουν την μεταξύ τους συνεργασία, στο επίπεδο τόσο των συντονισμένων διεθνών επιχειρήσεων κατά του οργανωμένου εγκλήματος, της τρομοκρατίας, του εγκλήματος στον κυβερνοχώρο και άλλων νέων μορφών εγκλήματος, όσο και της ανταλλαγής πληροφοριών, της αξιολόγησης των κινδύνων και της εκπαίδευσης του προσωπικού.

Σήμερα είχαμε την ευκαιρία να εστιάσουμε σε συγκεκριμένους τομείς συνεργασίας για τους οποίους η Αστυνομία Κύπρου επιθυμεί να έχει την μέγιστη δυνατή συνδρομή της Europol και συμφωνήσαμε για την περαιτέρω αναβάθμιση και εμβάθυνση της συνεργασίας μας σε όλα τα επίπεδα.

Μέσα στο πλαίσιο αυτό έγινε αξιολόγηση της συνεισφοράς και του βαθμού υποστήριξης της Europol προς την Κυπριακή Δημοκρατία. Τα τελευταία χρόνια και ιδιαίτερα μετά την έγκριση του Νέου Κανονισμού για την Europol (2016/794) του Ευρωπαϊκού Συμβουλίου και του Ευρωπαϊκού Κοινοβουλίου της 11.5.2016 η συνεισφορά της Europol αυξήθηκε ραγδαία ενώ ανάλογη αυξητική τάση παρουσιάζεται και από πλευράς Κυπριακής Δημοκρατίας.

Ο αριθμός των αιτημάτων που διαβιβάζονται και λαμβάνονται σε εθνικό επίπεδο μέσω των διόδων επικοινωνίας της EUROPOL καταδεικνύει το γεγονός ότι πράγματι ο οργανισμός αυτός έχει καταστεί η κινητήρια δύναμη που συνδέει και συντονίζει τις προσπάθειες των Εθνικών Αρχών Επιβολής του Νόμου των κρατών μελών της ΕΕ κατά του Σοβαρού Εγκλήματος, του Οργανωμένου Εγκλήματος και της Τρομοκρατίας. Αρκεί να αναφέρω ότι κατά το 2017 είχαν παραληφθεί σχεδόν 9500 αιτήματα από την Europol και τα άλλα κράτη μέλη ενώ από την δική μας πλευρά είχαν σταλεί σχεδόν 2800 ανάλογα αιτήματα μέσω της Εθνικής Μονάδας Europol. Τα αιτήματα που ανταλλάσσονται αφορούν κυρίως εγκλήματα κατά περιουσίας, το έγκλημα στον κυβερνοχώρο, τα ναρκωτικά, την εμπορία ανθρώπων, την παράνομη μετανάστευση και την τρομοκρατία.

Σημαντικός αριθμός συνεισφορών γίνεται επίσης στους Αναλυτικούς Φακέλους Εργασίας της EUROPOL, στους οποίους συμμετέχει η Κύπρος, με μέλη της Αστυνομίας, της ΜΟΚΑΣ, του Τμήματος Τελωνείων καθώς και της Υπηρεσίας Φορολογίας και Ελέγχου όσον αφορά περιπτώσεις απάτης στον τομέα του ΦΠΑ.

Το σύστημα πληροφοριών της EUROPOL (EIS) χρησιμοποιείται ευρέως και έχει παρασχεθεί πρόσβαση σε όλες τις αρμόδιες αρχές. Όσον αφορά το εν λόγω Σύστημα, σημειώνεται ότι η Κύπρος ήταν μεταξύ των οκτώ κρατών μελών που είχαν επιτύχει όλους τους Βασικούς Δείκτες Απόδοσης (KPIs), που ορίστηκαν το 2017 από το Διοικητικό Συμβούλιο της EUROPOL για καταχωρήσεις και ελέγχους στο EIS.

Όσον αφορά την εφαρμογή του Κύκλου Πολιτικής της ΕΕ, η Κύπρος συμμετέχει ενεργά σε 11 από τα 13 προγράμματα EMPACT (Ευρωπαϊκή Πολυθεματική Πλατφόρμα κατά των Εγκληματικών Απειλών), και κατά τη διάρκεια των δύο τελευταίων ετών συμμετείχε σε 26 πανευρωπαϊκές επιχειρήσεις (Κοινές Δράσεις).

Η συμβολή της EUROPOL στην έρευνα πολλών σοβαρών περιπτώσεων κατά το τελευταίο έτος αποδείχθηκε πολύτιμη για την Κυπριακή Αστυνομία. Ενδεικτικά αναφέρεται ότι περίπου το 70% των περιπτώσεων παιδικής πορνογραφίας που διερευνήθηκαν από το Γραφείο Καταπολέμησης του Ηλεκτρονικού Εγκλήματος, ξεκίνησαν με βάση τις πληροφορίες που διαβιβάστηκαν από το Κέντρο Ηλεκτρονικού Εγκλήματος της EUROPOL.

Μια σχετικά πρόσφατη θετική εξέλιξη στην EUROPOL είναι και η ίδρυση του Ευρωπαϊκού Κέντρου Λαθρομεταναστών (EMSC) η οποία θεωρείται επίσης πολύ σημαντική, ιδιαίτερα για την Κύπρο, δεδομένης της γεωγραφικής της θέσης στα ανατολικά εξωτερικά σύνορα της ΕΕ.

Η καθημερινή μας αλληλεπίδραση με την EUROPOL, είτε στον τομέα του επιχειρησιακού συντονισμού και της υποστήριξης μέσω του Επιχειρησιακού της Κέντρου, είτε στον τομέα της ανταλλαγής πληροφοριών με την χρήση του Δικτύου Ασφαλούς Ανταλλαγής Πληροφοριών (SIENA), του συστήματος πληροφοριών της EUROPOL (EIS) και της Πλατφόρμας Εμπειρογνωμόνων της EUROPOL (ΕΠΕ), την στρατηγική ανάλυση και την επιχειρησιακή ανάλυση πληροφοριών, την εγκληματολογική υποστήριξη και κατάρτιση, καθιστούν την Europol έναν εξαιρετικά σημαντικό εταίρο στις προσπάθειές μας για τη διασφάλιση συνθηκών ασφάλειας και ευημερίας στην χώρα μας αλλά και σε όλα τα κράτη μέλη της Ευρωπαϊκής Ένωσης.

Κατά την συνάντηση είχαμε επίσης την ευκαιρία να υποβάλουμε συγκεκριμένες εισηγήσεις για περαιτέρω ενίσχυση της υποστήριξης της Europol προς τις Αρχές Επιβολής του Νόμου της Κυπριακής Δημοκρατίας: (1) στον τομέα καταπολέμησης του σοβαρού και οργανωμένου εγκλήματος, (2) στη δημιουργία εγχειριδίων βέλτιστων πρακτικών σε συγκεκριμένους τομείς, (3) ανάλυση πληροφοριών και επιχειρησιακή υποστήριξη από το Ευρωπαϊκό Κέντρο Μετανάστευσης της Europol, (4) παροχή εξειδικευμένης εκπαίδευσης και τεχνογνωσίας για εντοπισμό ύποπτων συναλλαγών που γίνονται μέσω του darknet καθώς και ύποπτων ιστοσελίδων που αφορούν στην εμπορία προσώπων, (5) αλλά και την τρομοκρατία στο darknet και άλλα που είμαι σίγουρος θα τεθούν ή / και έχουν τεθεί και από τις αντίστοιχες Υπηρεσίες άλλων κρατών μελών.

Εν κατακλείδι η Αστυνομία Κύπρου συμμετέχει ενεργά στα πλείστα προγράμματα και αναλυτικούς φακέλους και είναι σε θέση να αντλεί το μέγιστο της συμβολής της EUROPOL στην ευρωπαϊκή αστυνόμευση και ταυτόχρονα να συνεισφέρει δραστήρια σε αυτήν.

Θέλω να υπογραμμίσω ξανά αυτό που ανέφερα πρόσφατα και στον Αρμόδιο για την Ένωση Ασφάλειας Επίτροπο Sir Julian King: Κανένα Κράτος, μικρό ή μεγάλο, είναι σε θέση από μόνο του σήμερα, να αντιμετωπίσει τις τεράστιες προκλήσεις στον τομέα της εσωτερικής ασφάλειας. Η EUROPOL αποτελεί ένα έμπρακτο παράδειγμα της σημασίας της Ευρωπαϊκής Ενοποίησης και συνιστά μεγάλο ευεργέτημα για όλους. Τολμώ να πω περισσότερο ευεργετεί τις μικρές Χώρες Μέλη, όπως η Κύπρος που μάλιστα βρίσκεται στα εξωτερικά σύνορα μιας πολυτάραχης περιοχής.

Η βούληση της κας De Bolle για περαιτέρω ενδυνάμωση και εμβάθυνση της συνεργασίας της Europol με τις αρχές επιβολής του Νόμου των κρατών μελών αποτελεί εξαιρετικά σημαντική παράμετρο. Γιατί αυτό θα ενισχύσει σε πολύ μεγάλο βαθμό τις προσπάθειες που καταβάλλουμε όλα τα κράτη μέλη, για πάταξη του οργανωμένου εγκλήματος, ελαχιστοποίηση των πιθανοτήτων ασύμμετρων απειλών όπως είναι η τρομοκρατία αλλά και την πρόληψη και πάταξη του εγκλήματος στον κυβερνοχώρο και των νέων μορφών εγκλήματος.

Θα ήθελα να ευχαριστήσω την κα De Bolle για την εδώ παρουσία της. Την συγχαίρω θερμά για την ανάληψη των υψηλών καθηκόντων της ως Εκτελεστικής Διευθύντριας της EUROPOL μόλις τον περασμένο Μάιο. Η επίσκεψή της στην Κύπρο σε τόσο σύντομο χρόνο, πέραν της σημασίας της σε σχέση με το ουσιαστικό έργο που επιτελούμε, εμπεριέχει και συμβολισμούς που σχετίζονται με τη συνεχή και σταθερή στήριξη που προσφέρει η EUROPOL στην πατρίδα μας.

Κυρία De Bolle

Σας ευχόμαστε κάθε επιτυχία στα υψηλά καθήκοντά σας, προς όφελος της Ευρωπαϊκής ‘Ένωσης, των Κρατών Μελών της και της προστασίας των Ευρωπαίων πολιτών.

Ως Αστυνομία Κύπρου προσβλέπουμε σε μια διαρκώς ενισχυμένη συνεργασία. Η εμπειρία σας στον τομέα της ευρύτερης αστυνόμευσης, οι ηγετικές σας ικανότητες και η εμπειρογνωμοσύνη σας στον τομέα της διεθνούς αστυνομικής συνεργασίας, αποτελούν εχέγγυα επιτυχίας προς όφελος της Europol και των Αρχών Επιβολής του Νόμου των κρατών μελών.

Σας παραδίδω αυτή την τιμητική πλακέτα με το έμβλημα της Αστυνομίας Κύπρου, ενός μικρού συγκριτικά με άλλα κράτη μέλη, αστυνομικού οργανισμού, με μεγάλη ωστόσο συνδρομή στο κοινωνικό και ιστορικό γίγνεσθαι του τόπου για την οποία συνδρομή είμαστε υπερήφανοι.

Σας ευχαριστώ